Diari Oficial de la Generalitat Valenciana


Sumari del DOGV 7332, del 05-08-2014 (2014/7494)

RESOLUCIÓ d'1 d'agost de 2014, de la consellera d'Infraestructures, Territori i Medi Ambient, sobre delegació de l'exercici de competències en determinats òrgans de la Conselleria.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   7332

Data del DOGV
:   05-08-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7494


Data del document
:   01-08-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

RESOLUCIÓ d'1 d'agost de 2014, de la consellera d'Infraestructures, Territori i Medi Ambient, sobre delegació de l'exercici de competències en determinats òrgans de la Conselleria. [2014/7494]  
El volum i la diversitat d'assumptes que han de ser resolts per la persona titular de la Conselleria d'Infraestructures, Territori i Medi Ambient en les matèries que li han sigut atribuïdes a l'esmentat departament pel Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat i pel Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, fan necessari delegar l'exercici de determinades competències atribuïdes amb caràcter general al titular de la Conselleria, per la normativa vigent, en altres òrgans de la Conselleria, a fi d'aconseguir la màxima agilitat i eficàcia en la gestió dels assumptes la competència dels quals té assignada.  
  
En virtut d'això, de conformitat amb el que establixen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i fent ús de les facultats que em conferixen els articles 28 i 63 de la Llei 5/1983, de 30 de desembre, del Consell, resolc:  
  
Primer  
Delegar en la persona titular de la Secretaria Autonòmica d'Infraestructures, Territori i Medi Ambient l'exercici de les competències següents:  
1. Les resolucions sobre l'autorització d'obertura de centres de busseig i les modificacions i l'extinció de l'autorització, previstes en els articles 4, 6 i 7 de l'annex II del Decret 10/2003, de 4 de febrer, del Consell, pel qual es va aprovar el reglament pel qual es regixen els centres de busseig de la Comunitat Valenciana.  
2. L'aprovació dels plans de mobilitat de noves implantacions especialment rellevants previstos en l'article 12 de la Llei 6/2011, d'1 d'abril, de la Generalitat, de Mobilitat de la Comunitat Valenciana.  
  
3. La resolució dels procediments administratius de responsabilitat patrimonial, als quals es referix l'article 142 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que corresponguen a l'àmbit competencial d'esta Conselleria, així com la resolució dels recursos potestatius de reposició que s'interposen contra els actes administratius dictats en l'exercici de les facultats delegades.  
  
4. Sense perjuí de les delegacions que es realitzen a altres òrgans de la Conselleria, les facultats ordinàries en matèria de contractació administrativa i de dret privat, incloses les resolucions sobre l'aprovació i la disposició dels gastos i el reconeixement d'obligacions i la resolució dels recursos administratius de reposició que es puguen interposar.  
  
5. La iniciació dels procediments de declaració dels espais naturals protegits i dels procediments d'aprovació o de revisió dels plans d'ordenació dels recursos naturals i dels plans rectors d'ús i gestió dels espais naturals protegits.  
6. La iniciació dels procediments de declaració de zones especials de conservació i de zones d'especial protecció per a les aus pertanyents a la Xarxa Natura 2000 i dels procediments d'aprovació o de revisió de les normes de gestió d'estos espais.  
  
Segon  
Delegar en la persona titular de la Subsecretaria d'esta Conselleria l'exercici de les competències següents:  
1. La cancel·lació de les garanties depositades a favor de la Conselleria d'Infraestructures, Territori i Medi Ambient.  
2. La formalització dels contractes administratius.  
3. La resolució de les incidències que es produïsquen durant l'execució dels contractes, convenis o subvencions que s'atorguen relatives a correcció d'errors i la liquidació d'interessos de demora.  
4. Les resolucions que s'hagen de dictar com a conseqüència dels interessos de demora de les obligacions econòmiques d'esta Conselleria, reclamats pels interessats d'acord amb l'article 43 de la Llei d'Hisenda Pública de la Generalitat Valenciana.  
5. L'autorització de les propostes de documents comptables pressupostaris i extrapressupostaris derivats de l'execució del pressupost d'ingressos i gastos.  
6. L'aprovació dels comptes justificatius rendits per les habilitacions.  
7. Les modificacions pressupostàries que, dins dels límits legals i pressupostaris, siguen competència de la Conselleria, a proposta del departament corresponent.  
8. Les propostes de modificacions de crèdit previstes en el text refós de la Llei d'Hisenda Pública de la Generalitat Valenciana i en la Llei de Pressupostos de la Generalitat.  
9. Si és el cas, els actes administratius que s'hagen de dictar en l'execució de resolucions judicials que afecten esta Conselleria.  
10. L'aprovació dels expedients de revisió de preus dels contractes, en els termes establits en el capítol II, del títol III, del llibre I del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.  
  
11. La formalització dels contractes-programa previstos en la Llei 1/1991, de 14 de febrer, d'Ordenació del Transport Metropolità de València.  
12. Les autoritzacions de gastos per a atendre els derivats de les expropiacions necessàries per a l'execució dels projectes i abonaments que legalment corresponga, així com les resolucions en els expedients expropiatoris o de la pròpia activitat de l'administració en el si dels dits expedients.  
13. Els actes resolutoris corresponents a l'autorització de l'ús privatiu de béns immobles de domini públic i patrimonials afectes la Conselleria d'Infraestructures, Territori i Medi Ambient, i en general les propostes que en matèria de gestió hagen de fer-se, segons el que disposa la Llei 14/2003, de 10 d'abril, de Patrimoni de la Generalitat Valenciana, a la Conselleria competent en matèria de patrimoni.  
  
14. Demanar el dictamen preceptiu del Consell Jurídic Consultiu de la Comunitat Valenciana, en els casos que establix l'article 10 de la Llei 10/1994, de 19 de desembre, de la Generalitat, així com comunicar a l'esmentat òrgan consultiu les resolucions i disposicions generals adoptades sobre assumptes dictaminats pel Consell Jurídic Consultiu, d'acord amb el que disposa l'article 7 del Decret 138/1996, de 16 de juliol.  
15. La sol·licitud de designació de representant, tant a la Intervenció General com a la Intervenció Delegada, per a assistir als actes de recepció en els contractes d'obres, subministraments o servicis adjudicats per la Conselleria, de conformitat amb el que preveu l'article 2 del Decret 137/2012, de 14 de setembre, del Consell.  
  
Tercer  
Delegar en les persones titulars de la Subsecretaria i de les direccions generals d'esta Conselleria, en l'àmbit de les seues respectives matèries i en els seus programes pressupostaris corresponents, l'exercici de les competències següents:  
a) L'aprovació definitiva d'estudis, avantprojectes i projectes, en l'àmbit de les seues respectives matèries.  
b) Les resolucions sobre l'aprovació i la disposició dels gastos i el reconeixement d'obligacions de la seua competència, imputables als seus programes pressupostaris, que per la seua naturalesa i quantia estiguen exclosos de fiscalització prèvia.  
c) L'orde d'iniciació de l'expedient de contractació administrativa.  
  
d) Exercir les facultats ordinàries en matèria de contractació administrativa respecte dels contractes menors, qualificats i regulats com a tals en la normativa de contractació administrativa.  
e) La designació del responsable del contracte, del facultatiu director de les obres i del coordinador de seguretat i salut d'estes, així com del facultatiu que haja d'assistir, en representació de la Generalitat, a les recepcions de les obres, de conformitat amb el que establix la Llei de Contractes del Sector Públic.  
f) Aprovar els programes de treball i els plans de Seguretat i Salut en el Treball establits en l'article 7 del Reial Decret 1627/1997, de 24 d'octubre, així com les seues modificacions.  
g) Les resolucions que autoritzen l'abonament a compte per materials arreplegats o instal·lacions i equips, de conformitat amb la normativa en matèria de contractació administrativa.  
h) L'aprovació del certificat final de les obres executades i la liquidació del contracte.  
i) La resolució dels procediments per a la concessió de subvencions i transferències corrents i de capital, incloses la retenció de crèdits, l'autorització del gasto, la disposició de crèdits, el reconeixement de les obligacions i les propostes de pagament corresponents a favor del beneficiari i la facultat per a procedir al reajustament de les anualitats, així com qualsevol incidències derivades de la tramitació d'estos.  
  
  
Quart  
Delegar en les persones titulars de les direccions generals de la Conselleria, d'acord amb les competències pròpies de cada direcció general, les competències següents:  
1. Els actes relatius a la tramitació, l'aprovació i la resolució de les ordes d'execució als ens instrumentals adscrits a la Conselleria, així com a l'ens instrumental TRAGSA.  
2. L'aprovació i incoació dels expedients d'expropiació forçosa.  
  
3. La sol·licitud de designació de representant de la Intervenció Delegada per a assistir als actes de recepció en els contractes menors d'obres, subministraments o servicis adjudicats per la Conselleria, de conformitat amb el que preveu l'article 2.2 del Decret 137/2012, de 14 de setembre, del Consell.  
  
Quint  
Delegar en la persona titular de la Direcció General d'Avaluació Ambiental i Territorial la competència per a aprovar les declaracions d'interés comunitari (article 3.6 del Decret 135/2011, de 30 de setembre, del Consell, pel qual s'aprova el Reglament dels Òrgans Territorials, d'Avaluació Ambiental i Urbanístics de la Generalitat).  
  
  
Sext  
Delegar en la persona titular de la Direcció General de Transports i Logística, l'exercici de les competències següents:  
1. Atorgar les autoritzacions i concessions en els ports dependents de la Generalitat quan no necessite adscripció de domini públic maritimoterrestre estatal, així com resoldre'n les incidències.  
  
2. L'autorització per al lloguer d'embarcacions de recreació.  
3. L'aprovació dels mapes estratègics de soroll i dels plans d'acció en matèria de contaminació acústica en relació amb les infraestructures viàries i ferroviàries la competència de les quals siga autonòmica, descrits en el Decret 104/2006, de 14 de juliol, del Consell, modificat pel Decret 43/2008, d'11 d'abril.  
4. La imposició de sancions per infraccions molt greus, segons allò que s'ha estipulat en l'article 107 de la Llei 6/2011, de Mobilitat de la Comunitat Valenciana.  
  
Sèptim  
Delegar en la persona titular de la Direcció General de Qualitat Ambiental la potestat sancionadora atribuïda per les lleis sectorials en matèria de residus, control de la contaminació, protecció del medi ambient atmosfèric, intervenció administrativa ambiental i canvi climàtic, a la consellera d'Infraestructures, Territori i Medi Ambient.  
  
  
Octau  
Delegar en la persona titular de la Direcció General de Medi Natural la competència per a aprovar resolucions de pagament de danys ocasionats per espècies cinegètiques en l'àmbit de la Reserva Valenciana de Caça de la Muela de Cortes.  
Nové  
Delegar en la persona titular de la Secretaria General Administrativa:  
1. La tramitació de les incidències de nòmines i la firma de tots els documents administratius i de gestió comptable que necessite la tramitació d'estos.  
2. Les resolucions sobre reconeixement d'obligacions i aprovació i disposició dels gastos de la seua competència imputables als seus programes pressupostaris, tramitats per bestreta de caixa fixa.  
  
Deu  
Delegar en les persones titulars de les subdireccions generals les resolucions sobre reconeixement d'obligacions i l'aprovació i la disposició dels gastos de la seua competència imputables als seus programes pressupostaris, tramitats per bestreta de caixa fixa.  
  
Onze  
Delegar en les persones titulars de les direccions territorials a Alacant, Castelló i València d'esta Conselleria l'exercici de les competències següents:  
1. Les resolucions sobre el reconeixement d'obligacions i l'aprovació i la disposició dels gastos de la seua competència imputables als seus programes pressupostaris, tramitats per bestreta de caixa fixa.  
2. L'aprovació dels justificants necessaris derivats de qualsevol expedient de contractació i de subvencions la tramitació del qual els corresponga.  
3. La incoació dels procediments sancionadors que li corresponga, en matèria forestal i en matèria de vies pecuàries, de conformitat amb la normativa reguladora vigent en cada cas.  
4. La iniciació dels procediments sancionadors quan es tracte d'infraccions molt greus tipificades com a tals en la Llei 6/1991, de 27 de març, de Carreteres de la Comunitat Valenciana.  
  
Dotze  
Es delega en les persones titulars de les direccions dels Servicis Territorials de Carreteres a Alacant, Castelló i València d'esta Conselleria, l'exercici de les competències següents:  
L'exercici de les facultats de concessió d'autoritzacions, permisos i llicències, en les zones de domini públic, de protecció i de reserva de les carreteres de la Generalitat establides en el títol VIII de la Llei 6/1991, de 27 de març, de Carreteres de la Comunitat Valenciana, excepte les autoritzacions per a les instal·lacions d'estacions i àrees de servici l'exercici de les quals es delega en la persona titular de la Direcció General d'Obres Públiques, Projectes Urbans i Habitatge.  
  
Tretze  
1. La present delegació d'atribucions podrà ser revocada en qualsevol moment per l'òrgan delegatori, de conformitat amb el que establix l'article 63.5 de la Llei 5/1983, de 30 de desembre, del Consell, i en l'article 13.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix, les atribucions delegades en la present resolució podran ser avocades, en els termes i amb els requisits que establix l'article 14 d'esta última norma.  
2. Les resolucions que es dicten en virtut de la delegació conferida per esta resolució s'entenen dictades per l'òrgan delegatori i posen fi a la via administrativa, de conformitat amb el que establixen els articles 13.4 i 109 c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Sempre que es faça ús d'esta delegació de competències, haurà de fer-se constar este aspecte en la resolució adoptada, de conformitat amb el que establix l'article 13.4 de l'esmentada Llei 30/1992 i l'article 63.6 de la Llei 5/1983, de 30 de desembre, del Consell.  
  
Catorze  
Queden sense efecte les resolucions següents:  
- La Resolució de 27 de febrer de 2012, de la consellera d'Infraestructures, Territori i Medi Ambient, sobre delegació de determinades competències en distints òrgans de la Conselleria, així com les resolucions de 10 d'abril de 2012, i de 6 de juny de 2012, per les quals es modifica l'esmentada resolució.  
- La Resolució de 7 de setembre de 2011, de la Conselleria d'Infraestructures, Territori i Medi Ambient, sobre delegació de competències sancionadores en matèria de qualitat ambiental.  
- La Resolució de 28 de novembre de 2013 sobre delegació de determinada competència en matèria de sancions en el titular de la direcció general que tinga competència en matèria de transports.  
- Les delegacions de firma efectuades en data 13 de setembre de 2011, 25 d'abril de 2012, 12 de setembre de 2013, 19 de juny de 2013, 6 de novembre de 2013, 12 de desembre de 2013 i 14 de febrer de 2014.  
  
  
Quinze  
La present resolució produirà efectes des de l'endemà de la publicació en el Diari Oficial de la Comunitat Valenciana.  
  
València, 1 d'agost de 2014.- La consellera d'Infraestructures, Territori i Medi Ambient: Isabel Bonig Trigueros.